Boeties kla oor rassisme by Gimmies in PotchFoto: Google Earth Jongste: Intussen het die hoof, mnr. Roelof Oosthuizen, aan Maroela Media gesê hy kan nie tans kommentaar lewer oor die aantygings nie. “Die departement hanteer die situasie en sal die bewerings ondersoek,” het hy gesê. Twee broers word glo onophoudelik geteister en rassistiese aanmerkings toegesnou by Potchefstroom Gimnasium in Noordwes, het The Star Maandag berig. Die tweeling, Kago en Kagiso Mangope (14) is graad 8-leerlinge by die skool en is ook die enigste twee swart seuns wat in die graad 8-koshuis woon. Hul broer, Lebo, het aan die koerant gesê die seuns word gereeld die k-woord genoem en twee vorige voorvalle het daartoe gelei dat Kago die rugbyspan verlaat het. Skoolseuns spot hom glo omdat hy gereeld diegene aangee wat rassisties teen hom optree. “Hulle het voor ŉ onderwyser die rassistiese aanmerkings gemaak en die onderwyser het opgetree asof niks gebeur het nie,” het Lebo gesê. Die spanning van die aanmerkings het daartoe gelei dat hul punte gedaal het. Lebo het met die skool in verbinding getree en die skool het gesê die klag sal hanteer word, aangesien dit ŉ “ernstige en sensitiewe saak” is. ŉ Verhoor is vir Maandag gereël, het die koerant verder berig. “Die departement sal wag vir die uitslag van die verhoor om te bepaal wat moet gebeur,” het Brian Setswammung, woordvoerder vir die departement van onderwys, gesê. “Die departement duld nie rassistiese aanvalle en geweld by skole nie. Indien ŉ patroon van rassisme gesien word, sal die departement dringend stappe doen om die kwessie aan te spreek.” -SAPA